יהודית לוין

[שמאל|ממוזער|200px|מראה כללי בתערוכה הרטרוספקטיבית באצירת [דוד גינתון במוזיאון תל אביב לאמנות, 12/07]]**יהודית לוין** (נולדה ב פברואר 1949 בעין ורד) היא אמנית וציירת ישראלית המשלבת ביצירותיה בין שדה האמנות, מיתוסים ארכיטיפיים יחד עם המציאות החברתית והפוליטית. בשנת 1975 סיימה את לימודיה ב"מדרשה לאמנות". כלת פרס דיזנגוף לאמנות הציור והפיסול לשנת 2023 שהוענק לה על ידי עיריית תל אביב-יפו.

## ביוגרפיה
לוין היא ביתם של איטה (איטקה) ואלכסנדר לוין. בילדותה סבלה מבעיה בעצב השמיעה אשר אובחנה רק בגיל מאוחר.

לאחר שירותה הצבאי, נרשמה ללימודים במדרשה לאמנות בהרצליה (בהמשך ברמת השרון, וכיום במכללת בית ברל) ולמדה בין השנים 1972–1975. ידועה כתלמידתו של רפי לביא שהיה מורה משפיע ביותר ולהם אף מספר עבודות משותפות. משנת 1988 עד 2018 לימדה במדרשה כמרצה להוראת הציור.

בתחילת שנות ה-80, התגוררה בתל אביב, סמוך לגן העצמאות. בין השנים 1984-1986 חיה ועבדה בניו יורק בהזמנת גלריית M.Knoedler  בתמורה לעבודות אמנות שיצרה. לאחר חזרתה ארצה, התגוררה מספר חודשים בדירתו של יעקב גלעד, שהיה חבר קרוב.

ללוין סיפור משפחתי טראגי אשר יצא לאור בספרו של העיתונאי יגאל סרנה, "צייד הזיכרון" המבוסס על האירועים האמיתיים. בשנת 1933 נישאה אמה בנישואים פיקטיביים ליעקב קלוגר והשניים התיישבו במושב החקלאי עין ורד שם נולד בנם הבכור צביקה. לימים פרץ סכסוך כספי בין יעקב ואחיו הצעיר שמעון על רקע ההכנסות מהמשק והתמיכה בהוריהם. בשנת 1936 בעת טיול ערב שבת ירה שמעון באחיו ובאיטה אשתו ולאחר מכן שם קץ לחייו. יעקב מת כעבור יומיים, ואיטה שנפצעה קשה כשקפצה להציל את בנה התינוק שרדה. באותה שנה הגיע למושב אלכסנדר לוין, יליד גליציה, וכעבור מספר שנים נישא לאיטה ובין השנים 1942-1952 נולדו להם שני בנים וארבע בנות (יהודית היא הרביעית מבניהם). ב-1956 כאשר הייתה יהודית בת שבע, נהרג צביקה אחיה שהיה טייס בחיל האוויר, בעת שניסה להנחית את מטוסו.

לוין מיוצגת על ידי גלריה דביר.

## יצירתה
עבודתה של לוין מזוהה עם סגנון "דלות החומר" הישראלי. בשנות השבעים יצרה לוין אמנות בעלת הקשרים לגוף הנשי ולאופן הצגתו. בסדרת הצילומים "באמת ובתמים" (1976) יצרה לוין סדרה של שבעה תצלומי דיוקן עצמי, אשר חלקים מהם כוסו בקרטון ועליו שם העבודות. בעבודה נוספת "מטוס" (1976) יצרה לוין צילומים מבוימים שלה כשהיא שוכבת על הקרקע ומעליה ניצב מטוס בתנוחה מאיימת המעלה אסוציאציות כגון של משגל או אונס.

סדרת עבודות נוספת של לוין, עשויה מדיקטים, נוצרה בסוף שנות השבעים ותחילת שנות השמונים של המאה ה-20. בעבודות אלו יצרה לוין קומפוזיציות מופשטות העשויות מעץ לבוד מנוסר וצבוע, לעיתים בשילוב צילומים שנשענו על קיר. שמות העבודות רמזו על שדה התייחסות ביתי כגון "אופניים" (1977) או "נסיכה בארמון" (1978).

בסוף שנות השמונים אצר מאיר אהרונסון ללוין תערוכה רטרוספקטיבית בשם "יהודית לוין - מקו לכתם" במוזיאון רמת גן לאמנות ישראלית ובה ציורים כמעט מופשטים. בתערוכה הקבוצתית "הנוכחות הנשית" שאצרה אלן גינתון במוזיאון תל אביב לאמנות (1990) הציגה לוין עבודות משנות השבעים והשמונים כמו "הריקוד" (1977-8) ו"מגדל-ארמון" (1990).

בשנות התשעים הציגה לוין תערוכה גדולה בגלריה דביר, בה הציגה סדרה של ציורים גדולי ממדים על בד ובהם דימויים של ילדות ושל כלבים המצוירים בטשטוש על רקע הבד הלבן.

בתחילת שנות ה-2000 הצטרפה לוין לארגון "מחסום ווטש" ועמדה במחסומים כל סוף שבוע במשך 7 שנים בעקבותיהן יצרה את סדרת הציורים "מחסום חווארה" שבהם המופשט והפיגורטיבי מתלכדים לכדי דמויות כפותות. בשנת 2007 אצר האמן והאוצר דוד גינתון רטרוספקטיבה ללוין במוזיאון תל אביב לאמנות בליווי קטלוג מקיף בשם "אלכסנדר".

ב-20 בפברואר 2010 נפתחה בגלריה דביר שבנמל יפו תערוכת יחיד תחת השם "זרחן" (באנגלית: White Phosphorus). התערוכה הציגה ציורים מופשטים לבנים ועליהם צורות בגווני אפור או צהוב המזכירות אבוקות עשן, סימני מטרות ודימויים נוספים שנוצרו בעקבות מבצע עופרת יצוקה. בשנת 2014 הציגה בגלריה דביר תערוכה בשם "לכל איש יש שם" ובשנת 2018 הציגה במוזיאון בית אורי ורמי נחושתן תערוכה תחת השם "שתי סדרות, 6 צוללות". ביוני 2021 הציגה בגלריה דביר תערוכה בשם "באמת ובתמים" המהווה מעין סיכום ליצירתה בעשורים האחרונים.

בינואר 2026 נפתחה במוזיאון ישראל בירושלים התערוכה "יהודית לוין: מחר יום חדש" (אוצר: אמיתי מנדלסון) ובה מבחר מיובל שנות יצירתה.

במרץ 2026 הוצגה בגלריה דביר בתל אביב התערוכה "דמעה מתגלגלת בחזרה אל העין" (אוצר: דביר אינטרטור), מיצירותיה של לוין. 

לאורך השנים השתפה לוין בעשרות תערוכות קבוצתיות. 

## פרסים
* 1991 - זכתה בפרס שר החינוך והתרבות לציור ולפיסול
* זכתה בפרס בנק דיסקונט לאמן ישראלי מטעם מוזיאון תל אביב לאמנות
* 1998 - זכתה בפרס קרן מנדל ואווה פונדיק לאמנות ישראלית מטעם מוזיאון תל אביב לאמנות
* 1999 - זכתה בפרס קרן התרבות אמריקה-ישראל
* 2004 - זכתה בפרס סנדברג לאמן ישראלי מטעם מוזיאון ישראל
* 2005 - קיבלה פרס ע"ש בנו גיטר מטעם מוזיאון תל אביב
* 2006 - קיבלה את פרס הקרן ע"ש הציירת נתה דושניצקי-קפלן מטעם מוזיאון תל אביב.
* 2009 - זכתה בפרס שרת התרבות והספורט בתחומי האמנות הפלסטית.
* 2023 - זכתה בפרס "דיזנגוף" לאמנויות הפלסטיות מטעם עיריית תל אביב-יפו

## לקריאה נוספת
יגאל סרנה, צייד הזיכרון, 1998,הוצאת עם עובד

## קישורים חיצוניים

* עוזי צור, יהודית לוין והילה לולו לינ: קטבים מנוגדים, הארץ, 15בדצמבר 2000
* 
* 
* 
* 
* ארנון בן דרור ועידו גורדון, יהודית לוין, פרק 7 בפודקסט דברים בעולם, 3 באוגוסט 2020
* 
* זוכי פרס דיזנגוף 2023 - יהודית לוין, עיריית תל אביב יפו, 18 ביוני 2024

## הערות שוליים

קטגוריה:זוכי פרס נתה דושניצקי-קפלן
קטגוריה:זוכי פרס דיזנגוף
קטגוריה:זוכי פרס סנדברג לאמנות ישראלית
קטגוריה:ציירות ישראליות
קטגוריה:ציירים ישראלים
קטגוריה:בוגרי המדרשה לאמנות
קטגוריה:זוכי פרס אריק איינשטיין: אמנות פלסטית
קטגוריה:סגל המדרשה לאמנות
קטגוריה:מורות לאמנות בישראל
קטגוריה:מורים לאמנות בישראל
קטגוריה:עין ורד: אישים
קטגוריה:ישראליות שנולדו ב-1949
קטגוריה:ישראלים שנולדו ב-1949
קטגוריה:זוכי פרס קרן מנדל ואווה פונדיק לאמנות ישראלית